**Na dan otvorenja EPK 1.2.2020. – u Rijeci besplatan javni gradski prijevoz, zatvoren promet u centru grada, a tisuće ljudi sudjeluje u cjelodnevnim događanjima na ulicama i trgovima**

U Rijeci se 1.2.2020. u cjelodnevnom programu namijenjenom građanima i posjetiteljima Rijeke otvara godina u kojoj Rijeka nosi titulu Europske prijestolnice kulture.

Već od jutra, pa tijekom cijelog dana i večeri, do kasno u noć, na preko 30 lokacija u centru Rijeke, organizira se više od 70 događanja u koja je uključeno na tisuće izvođača i organizatora.

Središnji program otvorenja pod nazivom Opera Industriale odvija se u Riječkoj luci s početkom u 19.30 sati, no publika se u područje luke poziva i bitno ranije, u 19 sati, a na pojedine lokacije u luci, poput Molo longa, treba doći već između 18 i 18.30 sati.

Zbog većeg broja ljudi koji se očekuje toga dana u Rijeci, u organizaciju događanja su na specifičan način uključene brojne javne službe - policija, vatrogasci, gradske prometne službe, javni gradski prijevoz i mnogi drugi.

Opera Industriale kao središnji događaj otvorenja, u Riječkoj se luci izvodi na više lokacija, a prostor za publiku proteže se: na dijelu De Franchescijevog gata, Adamićevom gatu, Gatu Karoline Riječke, Rivi Boduli te na lukobranu tj. Molo longu.

Zbog više lokacija izvedbe programa, na cijelom području luke namijenjenom publici postavit će se više video ekrana na kojima će biti moguće pratiti ukupnu izvedbu, odnosno vidjeti njene brojne detalje koje je s pojedinih pozicija nemoguće uočiti.

U subotu se zbog velikog programa otvorenja od 14 sati za sav promet zatvaraju ulice u središtu grada. Dva dana ranije se zatvaraju i parkirališta u području luke radi pripreme zona namijenjenih publici. No, javni gradski prijevoz bit će na dan otvorenja 1.2. besplatan i pojačan na više linija te će kroz centar grada prometovati sjevernim koridorom.

Za one koji u Rijeku dolaze iz drugih gradova, vrijedi preporuka da prema Rijeci krenu ranije kako zbog eventualnih gužvi ne bi zakasnili na središnji program otvorenja u luci. Raniji dolazak također omogućava prisustvovanje brojnim zanimljivim programima koji se tijekom cijeloga dana odvijaju na riječkim trgovima, na Korzu i u brojnim ugostiteljskim objektima.

**Zabrana prometa u užem centru grada 1. veljače od 14 do 04 h**

Na dan otvaranja Europske prijestolnice kulture, u razdoblju od 14.00 do 04.00 h, na području užeg centra grada za sva vozila bit će zabranjen promet, osim za vozila interventnih službi. Stoga će se sav promet, uključujući i vozila javnog gradskog prijevoza, usmjeriti sjevernim prometnim koridorom, odnosno ulicama F. la Guardije, Pomerio i Žrtava Fašizma.

Područje bez prometa u središtu grada omeđeno je i tiče se ulica: Riva, Riva Boduli, Demetrova, Wenzelova, Ivana Zajca, Ribarska ulica, Ulica Fiumara, Scarpina ulica, Adamićeva ulica do Trpimirove ulice, Zadarska ulica, a promet se također ne odvija u ulicama na području između Korza, odnosno Scarpine ulice i obale.

**Besplatan javni gradski prijevoz 1. veljače**

Javni gradski prijevoz na svim gradskim i prigradskim lijama bit će besplatan u subotu, 1. veljače 2020. godine, i to od prvog jutarnjeg do zadnjeg večernjeg polaska. Iako je subota, Autotrolej će voziti prema voznom redu za radni dan i to na svim gradskim linijama. Od 18 do 24 sata, bit će uvedeni dodatni polasci na linijama 1, 2, 3, 4, 5, 6, 7, 7a i 8 te produljen vozni red pa će zadnji polasci ovih linija iz centra prema krajnjim odredištima biti u 24 sata. Noćne linije prometovat će prema postojećem voznom redu.

U vrijeme zabrane prometa kroz uži centar grada (14 h – 04 h), autobusi javnog gradskog i prigradskog prijevoza vozit će sjevernim prometnim koridorom, odnosno ulicama Žrtava fašizma, Pomerio i Fiorello la Guardia.

Autobusi koji prometuju na linijama javnog gradskog prijevoza zaustavljat će se na svim stajalištima obilježenim duž trasa na kojima prometuju. Za autobuse na svim linijama organizirat će se privremeno autobusno stajalište u Ulici Rade Šupića (ugibalište na mostu).

Ukrcaj odnosno iskrcaj putnika za sve autobuse prigradskih linija obavljati će se na autobusnom terminalu „Delta“, a autobusi će tijekom prometovanja koristiti autobusna stajališta označena na sjevernom prometnom koridoru.

Za vrijeme zabrane prometa središtem grada, autobusni kolodvor na Trgu Žabica ostati će u funkciji za međugradske linije.

**Zatvaranje parkirališta od 30.1. do 2.2.**

Još od 22. siječnja traje sukcesivno zatvaranje dijela parkirnih mjesta na parkiralištu Putnička obala i to zbog postavljanja umjetničkih svjetlosnih instalacija i pripreme područja luke za doček publike. Od 29.1. do 2.2. zatvara se parkiralište kod Putničkog terminala u blizini Molo longa, a od 30.1. do 2.2. zatvaraju se parkirališta Putnička obala i Riva boduli.

Stanari korisnici povlaštenih parkirnih karata i pretplatnici u vrijeme zabrane parkiranja na Putničkoj obali i Riva Boduli mogu parkirati svoja vozila na zatvorenom parkiralištu Delta kao i parkiralištima HŽ Brajdica, HŽ Žabica, te na otvorenim parkiralištima na području tržnice (Verdieva ulica, Matačićeva, Zagrebačka, Senjsko pristanište, Wentzelova ), ulica Ivana Zajca, na Gomili, Školjiću, u Ul. Matije Gupca te Veslarskoj **izuzev 01.02.** kada će poredparkirališta Putnička obala i Riva boduli biti zatvorena slijedeća parkirališta za sve korisnike: Žabica (HŽ Žabica); parkiralište u Zanonovoj ulici, Splitskoj ulici, Zadarskoj ulici, Ulici Riva, parkirališta u Verdievoj, Zagrebačkoj, Demetrovoj, Wenzelovoj, Senjsko pristanište, Ulici Ivana Zajca i na Grobničkoj Rivi.

Vozila koja budu u zoni zabrane parkiranja, prema potrebi će se specijalnim vozilom „pauk“ premjestiti na druge lokacije a informaciju o tome gdje su vozila premještena mogu se dobiti na telefonski broj 051 / 311 – 400 (u vremenu od 06 do 22 sata) dok se nakon tog vremena informacija može dobiti u postaji Prometne policije.

Također za parking se zatvara i garaža Zagrad B zbog potrebe korištenja ovih parkirnih mjesta za veći broj gostiju iz Vlade, veleposlanstava i konzulata te zbog Konferencije ministara kulture JI Europe koja se održava istoga dana u Rijeci.

**Taxi stajališta**

U vrijeme zabrane prometa taksi vozila neće biti u mogućnosti pristupiti taxi stajalištu na Jelačićevom trgu, taxi stajalištu na Putničkom terminalu i taxi stajalištu na Žabici te će u to vrijeme ova taxi stajališta biti van funkcije. Privremeno zamjensko stajalište za taksi vozila bit će u južnom traku Ulice Ivana Pavla II., nasuprot garaže Zagrad.

**Info punktovi**

Od četvrtka, 30. siječnja na više lokacija u gradu bit će postavljeni Info punktovi na kojima će građani i posjetitelji Rijeke moći dobiti informacije o cjelodnevnim programima koji se održavaju 1.2.2020., o programu Opere Industriale u luci te ostale servisne informacije vezane uz zatvaranje prometa i pojedinih parkirališta te uz javni gradski prijevoz.

Info punktovi bit će od 30. siječnja postavljeni na: Jelačićevom i Jadranskom trgu.

U subotu 1. veljače Info punktovi postavljaju se i na sljedećim dodatnim lokacijama:  Žabica, Bazarigov prolaz, Titov trg, ispred HNK, Željeznički kolodvor, Trg 111. brigade, Korzo (kod Gradske ure) i Ulica Riva Boduli.

Osim na Info punktovima navedene informacije moći će se dobiti i u RiHubu (Ivana Grohovca 1a) kao informativnom centru EPK projekta. Kontakt telefon u RiHubu za informacije je 091 612 63 14 a mail kontakt je: rihub.info@rijeka2020.eu

Informacije će se moći dobiti i u Turističkom informativnom centru Korzo 14 te u Informativnom centru Grada Rijeke Korzo 18 b.

**Publika u luci**

**Dolazak u luku**

Dolazak u luku preporučuje se najkasnije u 19 sati. Sam program započinje u 19.30.

Dolazak publike moguć je pješke kroz više ulica koje s Korza vode u luku na: De Franchescijev i Adamićev gat te Gat Karoline Riječke. Također, dolazak je moguć iz pravca Korza i iz pravca Tržnice na: Rivu Boduli i Molo longo, kao i iz pravca Žabice na: De Franchescijev gat, Adamićev gat i sve ostale gatove u luci.

Prostor za publiku proteže se na svim gatovima luke - Adamićev, De Franchescijev, Karoline Riječke, Riva Boduli, Molo longo.

**Na gatovima bez ograda prema moru, video ekrani na više lokacija**

U području luke, na svim prostorima na kojima se okuplja publika, bit će postavljeno više video ekrana na kojima publika također može pratiti izvedbu i uočiti detalje koje je s pojedinih pozicija nemoguće vidjeti. Na prostoru namijenjenom publici, na gatovima i lukobranu, ne postavljaju se ograde prema moru. Na više lokacija bit će postavljeni i wc-i.

Službe hitne pomoći i vatrogasci također će biti dežurne. Publika se poziva da prati upute organizatora i javnih službi. U slučaju nezgode treba se obratiti najbližoj službenoj osobi (redaru, organizatoru) ili nazvati broj 112.

**Osobe s invaliditetom**

Na dijelu Adamićevog gata posebno će se osigurati prostor za ugodnije praćenje programa osobama s invaliditetom pa se njima, zbog izbjegavanja gužve, preporučuje dolazak u luku između 18 i 18.30 sati. Za organizirani prijevoz osoba s invaliditetom, članove udruga osoba s invaliditetom tj vozila/kombije koji prevoze osobe s invaliditetom bit će osigurana lokacija na Žabici kako bi se putnici iskrcali. Volonteri Europske prijestolnice kulture pomoći će im u dolasku na Adamićev gat i smještaj u prostor predviđen za njih, odnosno njihovo ugodnije i prikladnije praćenje programa otvorenja.

Za osobe s invaliditetom na više lokacija u području luke osigurani su i prilagođeni WC-i. O svemu navedenom već su obaviješteni predstavnici udruga osoba s invaliditetom grada i županije.

**Publika koja želi sudjelovati u izvedbi**

Na Molo longo poziva se publika koja želi sudjelovati u izvedbi, a posebice djeca s roditeljima, srednjoškolci i studenti. Dolazak publike na Molo longo također se preporučuje već između 18 i 18.30 sati jer je kapacitet za prijem publike na Molo longo ograničen i kada se popuni, publika će se usmjeravati na druge lokacije za praćenje programa (Riva Boduli, Gat Karoline Riječke, Adamićev gat itd). Na ulazu u Molo longo publici će se darovati zvona kojima će ujedno u određenim momentima programa moći sudjelovati u izvedbi.

Djecu i ostale će do početka programa zabavljati DJ Sun Matt te mđioničar Andrej Škedel, klaun Marko i žonglerska skupina Red Rays.

**Zone nedostupne publici**

Pojedine zone u luci i određeni objekti neće biti dostupni publici poput primjerice Broda Marina na kojem se formira Press centar namijenjen radu predstavnika stranih i domaćih medija. Također prostor objekta Boonker i područje oko tog prostora neće biti dostupno publici, kao ni dio De Franchescijevog gata. Publika se poziva da prati upute organizatora i javnih službi u blizini takvih lokacija.

**Posebno upozorenje za osobe specifičnog zdravstvenog stanja**

Program otvorenja uključuje posebne snažne svjetlosne efekte, stroboskope i svjetlosne instalacije te snažne zvukove i buku izvedbe koju osim samih izvođača stvara i publika. Ujedno se na ovu činjenicu upozoravaju svi oni koji zbog specifičnih razloga (posebnih zdravstvenih stanja i sl.) ne smiju nazočiti takvim svjetlosnim ili zvučnim senzacijama odnosno takvim efektima.

**Snimanje i fotografiranje, zabrana dronova**

Središnji program otvorenja u luci snimat će više kamera HRT-a, a događaj će snimati i fotografirati i ostali domaći i strani mediji kao i organizatori. Prijenos, snimke i fotografije događaja, uključivo i publike, bit će objavljene u medijima te na web portalu i društvenim mrežama RIJEKA 2020 i arhivirane kao podatak o događaju.

U području luke na snazi je zabrana korištenja bespilotnih letjelica, dronova pa se publika, odnosno pojedinci koji su to eventualno imali u planu, upozoravaju da ne koriste dronove u svrhu izrade osobnih snimki i fotografija. Iznimno, pravo na korištenje drona ima HRT koji je zadužen za TV snimku i prijenos. Radi pravovremenog sprečavanja mogućih zlouporaba bespilotnih letjelica, dronova, PU primorsko-goranska je od Hrvatske kontrole zračne plovidbe zatražila uspostavu zone zabrane letenja za sustave bespilotnih zrakoplova na području grada Rijeke. Zona zabrane bit će aktivna 1. veljače od 12.00 do 24.00 sata. Policija ujedno upozorava građane da će se u vrijeme zabrane zračni prostor u navedenoj zoni nadzirati posebnim uređajem za otkrivanje leta bespilotnih letjelica.

**Upute policije vezane uz sigurnost građana**

Policija poziva građane da se s povjerenjem obrate i obavijeste policiju ukoliko uoče neke neprimjerene radnje te da se pridržavaju uputa organizatora i policije, da čuvaju svoje stvari u gužvama, da ne nose predmete pogodne za ozljeđivanje ili druge predmete čijim korištenjem može doći do protupravnih ponašanja te da svojim ponašanjem ne ugrožavaju svoju i tuđu sigurnost. Prema Zakonu o policijskim poslovima i ovlastima cjelokupno javno okupljanje će se snimati. A kako bi sve proteklo na visokoj razini sigurnosti policija će poduzimati pojačane preventivne aktivnosti, prije, za vrijeme i nakon manifestacije.

**Riječka kiša**

U slučaju kiše, program će se održati, a publici se preporučuje da umjesto kišobrana koriste kabanice. U slučaju najave jakog nevremena s olujnim jugom ili orkanskom burom, program će se odgoditi ili otkazati o čemu će odluka biti donesena u petak i priopćena javnosti putem medija.